צופי אש

סיכת צופי אש 
סיכת צופי אש ישנה (עד - 2023)
צופי אש הם בני נוער, המתנדבים בשירותי הכבאות וההצלה של מדינת ישראל לצד לוחמי האש. פעילות צופי האש יכוה להתחיל מכיתה י' (בגיל 15) בדרך כלל צופי האש מגיעים להתנדבות במסגרת תוכנית המחויבות האישית עד הגיעם לגיל 18.

בתחנות הכיבוי במדינת ישראל פעילים כיום כמספר מעורך של 2,800 צופי אש. (נכון לשנת 2023).

==היסטוריה==
פעילות צופי אש התחילה בשנת 1959.

באסון הכרמל, ב-2 בדצמבר 2010 נהרג צופה האש אלעד ריבן - תלמיד כיתה י"א בבית הספר הריאלי העברי בחיפה, אשר התנדב במערך הכבאות וההצלה כצופה אש. בעקבות האסון הופסקה קבלת צופי אש חדשים למשך 4 שנים בכל הארץ, בשנת 2014 נפתח הקורס לצופי אש ברחבי הארץ מחדש מלבד מחוז צפון.

טקס השבעה לצופי האש ב-12 במרץ 2023, בוגרי מחזור א' של צופי האש במחוז צפון, במהלך השנה, הוכשרו 111 צופי אש, הקורס הוא יוזמה של מנהלת המחוז, ד"ר אורנה שמחון, ומפקד מחוז צפון כבאות והצלה לישראל, טפסר ניזאר פארס.

== גיוס מתנדבים ==

הרוב המוחלט של צופי האש מתחיל התנדבותו במסגרת תוכנית המחויבות האישית הקיימת ברשויות מקומיות רבות. במסגרת התוכנית תלמידי כיתות י' בבתי הספר העל-יסודיים מתבקשים להקדיש שישים שעות מזמנם לטובת הקהילה, וארגון צופי האש מהווה את אחד מאפיקי ההתנדבות האפשריים. גיוס המתנדבים נעשה בעיקרו על ידי נציגי הארגון המגיעים אל בתי הספר, בסיום שעות המעורבות יש לצופה את האופציה להמשיך להתנדב בתחנות ולהמשיך את קריירת ההתנדבות שלו עד לגיל 18.

=== תנאי גיוס ===

* מלאו למועמד/ת 15 שנים.
* הציגו אישור רפואי המעיד על יכולת להתנדב בכיבוי אש (בהתאם לאופי ההתנדבות).
* הסכמה לבדיקת העדר הרשעות במרשם הפלילי.
* אישור הורים.
* חתימה על טפסים.
* עמידה בקורס, במבחן מסכם עיוני ומעשי ובמבחני כושר.

=== משמרות ===
במהלך המשמרות צופי האש שוהים בתחנות הכיבוי, ונמצאים בכוננות יחד עם הכבאים. כאשר מתקבלת הודעה על אירוע, כבאים וצופי אש יוצאים יחד למקום האירוע ברכבי כיבוי, חילוץ והצלה. צופי האש משתתפים בטיפול בכל סוגי האירועים בהם מטפלים שירותי הכבאות; שריפות במבני מגורים, שריפות של כלי רכב, תאונות דרכים, שריפות בשטחים פתוחים, אירועי חומרים מסוכנים, חילוצים מורכבים ועוד.
כחלק מעבודתם במקום האירוע, צופי האש מפעילים משאבות של רכבי הכיבוי, מזנקי מים, מציבים סולמות, כלים הידראוליים, ופורשים זרנוקים. משימות צופי האש זהות למשימות הכבאים, במגבלות המתחייבות מגילם הצעיר. כך למשל, נאסר עליהם לחדור לתוך מבנה בוער. בשל הסכנות הנלוות, צופי האש נעזרים בציוד מגן, שעיקרו אפוד זיהוי, קסדות, נעלי בטיחות, כפפות עבודה, כפפות חום, מסכת נומקס, מעיל תקיפה, ומכנס תקיפה ייעודיים לכיבוי והצלה. במקרים מסוימים, באירועים הנמשכים שעות רבות, צופי האש נקראים מביתם אל מקום האירוע, על מנת לסייע לכבאים. תרומתם במשמרות מתבטאת בהגדלת כוח האדם באירוע, ובכך הם מעלים הסיכויים להציל נפש ורכוש, משפרים את השירות לתושב וחוסכים במשאבים הציבוריים.

=== אבטחה ===
צופי האש משתתפים יחד עם הכבאים באבטחת אירועים רבי משתתפים בהם נדרשת נוכחות כוחות כבאות והצלה. במהלך האירועים כוחות אלה מספקים מענה ראשוני ומהיר לכל התרחשות בתחום אחריותם, וייצוג מערך הכבאות בישראל. בין האירועים הזוכים לאבטחה: טקסי אש של תנועות נוער, מצעדי לפידים, אירועי ספורט, מופעי בידור, עצרות זיכרון והפגנות.
צופי האש מתפרשים בכוחות גדולים במיוחד בעת חגיגות ערב יום העצמאות, ומאבטחים את במות הבידור ברחבי הארץ. כמו כן, הם מסיירים במהלך ערב ל"ג בעומר יחד עם הכבאים, ונשלחים לכבות מדורות מסוכנות.

== הדרכה והכשרה ==

עבודתם של צופי האש דורשת מהם הכשרה בתחום הכבאות וההצלה. ההדרכות נערכות על ידי צופי האש הוותיקים, וחלקן בליווי של כבאים.
צופה מסלין מים באימון

=== קורס צופי אש בסיסי ===
הכשרת צופה האש מתחילה בקורס כיבוי בסיסי. הקורס כולל ידע בתחומים הבאים:
* בטיחות במהלך תרגילים, אירועים מסוכנים ומקרי חירום.
* פירמידת האש, סוגי שריפות ושיטות כיבוי.
* זרנוקים, מזנקים, לחצי מים ואספקות (מברזי כיבוי וממקורות מים פתוחים)
* סולמות וקווי מים עליונים
* מערכות נשימה פתוחה.
* הכרת כל סוגי [https://www.gov.il/he/departments/guides/fire_engines רכבי הכיבוי].
* תפעול כלי חילוץ הידראוליים (כדוגמת הקוצץ-מפסק, המשמש בעיקר לחילוצים בתאונות דרכים)
* תפעול דוחף עשן (מתקן לשחרור עשן מחללים סגורים)

הקורס כולל תכנים תאורטיים ומעשיים ומשולבת בו הקפדה על נוהלי הבטיחות.
בסיומו מתקיים מבחן, שהעוברים אותו נחשבים לצופי אש. אשר רשאים לקחת חלק בטיפול באירועי כיבוי אמתיים, בליווי צופי אש וותיקים בלבד.

=== קורס צופי אש מתקדם ===
מספר חודשים עד שנה, ולאחר צבירת ניסיון מעשי באירועים השונים, מתחילים המתנדבים בקורס צופי אש מתקדם. קורס זה כולל שיפור היכולות והעמקה של הידע שנרכש בקורס הבסיסי. כמו כן, בקורס זה נלמד ידע נוסף בתחומים הבאים:
* שימוש ולמידה של תרכיז קצף ומעכבי בעירה
* הפעלת מסור דיסק ומסור שרשרת.
* הכרת רכבי חילוץ והצלה ייעודיים: רכב החילוץ וההצלה "געש", רכב יחידה לחילוצים מיוחדים (יל"מ) בתחנות שבהם יש צוותים לחילוצים מיוחדים.

בסיומו של הקורס נערך מבחן מסכם, העוברים את הקורס רשאים לצאת לאירועים עם הכבאים ללא ליווי של צופי אש וותיקים אחרים, ורשאים להדריך צופי אש חדשים.

=== נושאי תפקידים ===

קצין צופי אש ומתנדבים מחוזי - כבאי בעל דרגת קצונה בכירה, אחראי על נושא צופי האש ומתנדבי כבאות והצלה במחוזו.

אחראי צופי אש ומתנדבים תחנתי - כבאי / ראש צוות הכפוף לקצין צופי אש ומתנדבים המחוזי ופועל יחד איתו בניהול כלל התחומים בארגון. שאר צופי האש והמתנדבים כפופים לו.

"אחראים נוספים" 
ישנם מספר צופי אש וותיקים בכל תחנה אשר כל אחד מהם אחראי על תחום מסוים (התפקידים משתנים בין תחנה לתחנה):
* אחראי צופים - צופה האחראי על כל התקשורת בין אחראי הצופים והמתנדבים התחנתי לבין הצופים.
* הדרכות – קביעת הדרכות ואימונים שייערכו לצופי האש והמתנדבים בתחנה.
* אבטחות – שיבוץ צופי אש לאבטחות השונות.
* משמעת – פיקוח על ההופעה והמשמעת של צופי האש.

=== ועדת צופי אש ארצית ===
ועדת צופי האש הארצית כפופה לנציב הכבאות וההצלה, ומטפלת בנושא צופי האש ברמה הארצית. ועדת צופי האש מארגנת פעילויות שונות למתנדבים, דוגמת קורס השתלמות במכללה הלאומית לכבאות והצלה (שיצא לדרך באוגוסט 2009).

אחראי מתנדבים ארצי - טפסר [https://www.news08.net/אדוני-המפקד-ראש-בראש-עם-טפסר-איציק-לוי/ איציק לוי]

== מדים ודרגות ==

מדים - מדי העבודה של צופי אש כוללים חולצת טריקו שחורה עם הכיתוב "כבאות והצלה, וסמל הכנפיים של לוחמי האש", ומכנסי עבודה שחורים, בנוסף במספר תחנות יש ביגוד בייצור אישי של צופי האש בתחנה להעלות את המוראל של צופי האש.

מדי ב' של צופי האש כוללים חולצה בצבע אפור כהה, מתנדב כבאות / צופה אש רקום בצד ימין של החזה, וסמל כבאות והצלה רקום על השרוול בצד הימני.

מדי א' של צופי האש כוללים חולצה בצבע אפור בהיר עליה סמל כבאות והצלה רקום על השרוול בצד הימני ובנוסף נענדת סיכת שם וסיכות סיום קורסים וסיכת צופה האש.

דרגות - דרגות צופי האש זהות לדרגות הכבאים.
צופה אש עשוי לזכות בהעלאה בדרגה מכמה סיבות: עבור תרומה משמעותית במסגרת הארגון, בעת סיום קורס שמזכה בדרגה ועל פי ותק המתנדב, להבדיל מדרגות הכבאים, דרגות צופי האש עולה בכל שנה.

דרגות צופי האש נענדות על צווארון החולצה.
{| class="wikitable"
!דרגה
!כבאי-מתנדב
!כבאי-ראשון-מתנדב
!רב-כבאי-מתנדב (רב"כ)
!סמל-כבאי-מתנדב
|-
|סמל הדרגה
|52x52 פיקסלים
|52x52 פיקסלים
|52x52 פיקסלים
|52x52 פיקסלים
|}

== דרגות נגדים ==
דרגות נגדים של צופי האש הם רב-סמל-כבאי-מתנדב עד רב-סמל-ראשון-כבאי-מתנדב כולל ונענדות על הכתף.

בדרך כלל דרגות נגדים אלו יענדו צופי אש וותיקים, עם וותק של מעל ל-5 שנים או מתנדבים בוגרים או יחידות מתנדבים למתנדבים אשר הגיעו לדרגה זו.
{| class="wikitable"
!דרגה
!רב-סמל-כבאי-מתנדב (רס"ל)
!רב-סמל-ראשון-כבאי-מתנדב (רס"ר)
|-
|סמל הדרגה
|רב-סמל-מתנדב בכבאות והצלה לישראל
|רב-סמל ראשון מתנדב
|}

== פעילויות גיבוש והווי ==

לעיתים צופי האש מקיימים פעילויות הווי על מנת לגבש את המתנדבים, להעלות את המוראל ולשפר את עבודת הצוות. 
בנוסף, צופי האש עורכים ביקורי גומלין בין תחנות כיבוי אש בישראל. 
כמו כן נערכות פעילויות גיבוש בתחנות הכיבוי עצמן.

== ערכים, ניסיון וידע ==
הארגון מחנך לאזרחות טובה ומעניק למתנדבים ידע להמשך דרכם. בראש סולם הערכים של צופי האש נמצאת רוח ההתנדבות והעזרה לזולת. עיקר פעילות הארגון מתמקדת בסיוע לתושבי המדינה, אם בהצלת חייהם ורכושם, ואם בשיפור איכות חייהם. הפגישה פנים אל פנים עם האנשים, הפונים למוקד 102 של מכבי האש, ונמצאים במצב של חוסר אונים וחרדה, ממחישה למתנדבים את מהות התרומה שלהם לקהילה.

בצופי האש מושם דגש על חלוקת אחריות וסמכות. הפקדתו של כל מתנדב על תחום מסוים מפתחת בו רגש אחריות כלפי המתרחש, והוא לומד לקצור את הפירות להצלחתו או לשלם את המחיר על טעויותיו. כמו כן, צופה האש לומד להיות חלק ממערכת היררכית כמבצע הוראות שניתנות לו או כמכתיב משימות לאחרים. במהלך האירועים השונים, המתנדב לומד להתמודד עם מצבי חירום בשיקול דעת וללא פאניקה.

כמו כן, מודגשת בארגון גאוות היחידה, השומרת על מוטיבציה גבוהה. צופה האש רוכש ידע מקצועי בכיבוי דליקות ובחילוץ, אשר עשוי לסייע בידו להציל חיים בעתיד. בנוסף לכך, צופי האש לומדים כיצד לשמור על כללי הבטיחות, ולמנוע פגיעות מיותרות. הם צוברים ידע מעשי בהדרכה בתחומים מקצועיים ובעמידה מול קהל.

== ראו גם ==
*מכבי אש
*שירותי כבאות והצלה
*המכללה הלאומית לכבאות והצלה

==קישורים חיצוניים==
*[https://www.gov.il/he/Departments/firefighting_and_rescue_israel שירותי כבאות והצלה]
*[https://www.gov.il/he/Departments/Guides/firescouts צופי האש באתר שירותי הכבאות וההצלה]
*[http://www.mni.gov.il/NR/rdonlyres/90EBFA31-1F65-4375-87BE-8D5AC336CCEC/0/%E7%E5%F7%F9%E9%F8%E5%FA%E9%E4%EB%E1%E0%E5%FA.doc חוק שירותי כבאות תשי"ט-1959]
*[https://web.archive.org/web/20070904005248/http://www.102.co.il/apage/9091.php תקנות שירותי כבאות (מינוי והעסקה של כבאים-מתנדבים), התשמ"ו - 1986]
*[https://web.archive.org/web/20061230063422/http://www.tel-aviv.gov.il/Hebrew/Quality/Fire/Index.asp שירותי הכבאות וההצלה של תל אביב-יפו]
*[https://web.archive.org/web/20060911101926/http://www.tel-aviv.gov.il/Hebrew/Quality/Fire/Scouts.asp צופי האש באתר עיריית תל אביב-יפו]
* 
* [https://rishon.mynet.co.il/article/h1jn6qymn יעלו ויבואו: אלה תושבי האזור שהכי ראויים להדליק משואה - צופה אש מתחנת ראשון לציון אדגר קורקוליוניס], באתר mynet ראשון לציון, 21 באפריל 2023

==הערות שוליים==

קטגוריה:כיבוי אש בישראל
קטגוריה:נוער בישראל